**WWF-ის პოლიტიკა** **თაღლითობისა და კორუფციული ქმედებების პრევენციისა და გამოძიების შესახებ - კონტრაქტორებისთვის**

**2020 წლის ოქტომბრის ვერსია**

**ინკორპორირებულია კონტრაქტორების ხელშეკრულებებში**

**მიზანი**

WWF თაღლითობისა და კორუფციული ქმედებებისმიმართ ნულოვანი ტოლერანტობის პრინციპს ატარებს. როგორც ორგანიზაცია, ის გმობს და ებრძვის არაეთიკურ და კორუფციულ ქმედებებს, როგორც სიღარიბის, გარემოს დეგრადაციისა და არასათანადო მართვის ერთ-ერთ მთავარ მამოძრავებელ ფაქტორს; WWF ორგანიზაციის თანამშრომლებისა და კონტრაქტორებისგან მოითხოვს, პატივი სცენ ამ პრინციპებს და იმოქმედონ კონტრაქტის პირობების, პროცედურებისა და/ან დადგენილი პრინციპების სრული დაცვით, რათა თავიდან აიცილონ თაღლითობისა და კორუფციული ქმედებების შემთხვევები.

WWF პასუხისმგებლობას იღებს დროული და სამართლიანი რეაგირება მოახდინოს კორუფციულ საქმიანობასთან დაკავშირებით წაყენებულ პრეტენზიებზე, და საჭიროების შემთხვევაში, დაიწყოს დისციპლინური წარმოება, მიუხედავად იმისა, ეხება ეს WWF თანამშრომლებს თუ კონტრაქტორებს. გარკვეულ შემთხვევებში, კონტრაქტორების პრეტენზიები შესაძლოა მიმართული იყოს WWF-ის დირექტორების, მენეჯერებისა და თანამშრომლების მიმართ, ვისაც შესაძლოა პასუხისმგებლობა დაეკისროთ მსგავსი ქმედებებისთვის. გარდა ამისა, ამ პრეტენზიებს შესაძლოა მოჰყვეს მათ მიმართ გარკვეული სახის სანქციები (მათ შორის ისეთი დისციპლინური პასუხისმგებლობის ზომები, როგორიცაა, სამსახურიდან მყისიერი განთავისუფლება, სამსახურებრივი უფლებამოსილების შეჩერება ა.შ.) და სასამართლო ქმედებები (მათ შორის, სამოქალაქო სარჩელი და სისხლის სამართლებრივი დევნა).

წინამდებარე პოლიტიკა მიზნად ისახავს განმარტოს ქცევის ის სტანდარტები, რაც უნდა დაიცვან კონტრაქტორებმა თაღლითობისა და კორუფციის პრევენციისა და ინტერესთა კონფლიქტის თავიდან ასაცილებლად, და ასევე უზრუნველყოს ინსტრუქციები, იმის შესახებ, თუ როგორ უნდა განხორციელდეს ამ პოლიტიკით აკრძალული არასათანადო ქცევის შესახებ მოხსენება/შეტყობინება.

**მოქმედების სფერო**

წინამდებარე პოლიტიკა თაღლითობისა და კორუფციის პრევენციისა და კვლევის შესახებ ვრცელდება ყველა კონტრაქტორ მხარეზე (მათ შორის, კონტრაქტორი მხარის თანამშრომლებზე, მრჩეველებზე, აგენტებზე და კონსულტანტებზე), ვინც ხელშეკრულებას აფორმებს WWF საერთაშორისოსთან ან WWF ნებისმიერ ოფისთან და ვალდებულია დაიცვას ამ პოლიტიკით განსაზღვრული დებულებები. ამ დოკუმენტში: ”კონტრაქტორი მხარე” ნიშნავს ნებისმიერ მესამე მხარეს, ვისთანაც WWF დებს ხელშეკრულებას, და მოიცავს (შეზღუდვის გარეშე) გრანტის მიმღებებს, განმახორციელებელ სააგენტოებს, მომსახურების მიმწოდებელ მესამე მხარეებს (როგორიცაა, რელოკაციის სააგენტოები, საბაჟოს ბროკერები ა.შ.), კონსულტანტები, ბროკერები, დისტრიბუტორები, მომწოდებლები, პარტნიორები, ლობისტები, აქტივისტები და მესამე მხარეები, ვინც კონტრაქტის შესაბამისად მოქმედებენ ან მომსახურებას აწვდიან WWF-ს. „WWF საერთაშორისო“ ნიშნავს ბუნების დაცვის მსოფლიო ფონდის (წარსულში ველური ბუნების მსოფლიო ფონდს) შვეიცარულ დაწესებულებას (ფონდს). „WWF ოფისები” ნიშნავს WWF საერთაშორისოს დაქვემდებარებაში მყოფ ოფისებს (მაგ. WWF-ის პროგრამ ოფისებს, და სხვა ოფისებს, რომლებიც ანგარიშვალდებული არიან WWF საერთაშორისოს ან WWF-ის პროგრამ ოფისების მიმართ), რომლებიც ანგარიშვალდებული არიან WWF საერთაშორისოს მიმართ. ”WWF” წარმოადგენს WWF საერთაშორისოს და WWF-ის ოფისებს ერთობლივად.

**წინამდებარე პოლიტიკით აკრძალული ქმედებები**

**თაღლითური/არაეთიკური ქმედება** (ნებისმიერი უკანონო ქმედება, რომელსაც ახასიათებს მოტყუება, დაფარვა ან ნდობის ბოროტად გამოყენება) გულისხმობს სამსახურებრივი უფლებამოსილების თავიდან აცილებას ან ორგანიზაციისათვის ზიანის მიყენებას პირადი ან კოლექტიური რაიმე სარგებლის ან არამართლზომიერი უპირატესობის მოპოვების მიზნით.

**კორუფცია** გულისხმობს სამსახურებრივი უფლებამოსილების არაკეთილსინდისიერად გამოყენებას მესამე მხარისგან რაიმე სარგებლის ან არამართლზომიერი უპირატესობის მოპოვების მიზნით.

**მექრთამეობა** წარმოადგენს ფინანსური ან ქონებრივი სარგებლის ან სხვა რაიმე არამართლზომიერი უპირატესობის შეთავაზებას, დაპირებას, მიცემას, მინიჭებას ან აღებას თანამდებობის პირის მიერ ან თანამდებობის პირისთვის ან ნებისმიერი სხვა პირისთვის ბიზნესის ან სხვა რაიმე სარგებლის მოპოვების ან შენარჩუნების მიზნით.

არასათანადო ქცევა და კორუფციული ქმედებები არ შემოიფარგლება მხოლოდ ფულადი ან მატერიალური სარგებლით, არამედ ასევე მოიცავს არამატერიალურ სარგებელს.

არასათანადო და კორუფციული ქმედებების მაგალითები:

* მექრთამეობა, მოტყუება, გაყალბება, გამომძალველობა, ქურდობა, კონსპირაცია, მითვისება, გაფლანგვა, შეცდომაში შეყვანა, ფაქტების დამალვა და საიდუმლო შეთანხმება;
* ქურდობა და ორგანიზაციის აქტივების არამართლზომიერად გამოყენება, მესაკუთრეობრივი მონაცემების და ინტელექტუალური საკუთრების ობიექტების ბოროტად გამოყენება;
* მოტყუება (სამუშაოს მოპოვების მიზნით კვალიფიკაციის დამადასტურებელი ფაქტების დამახინჯება);
* ოფისის, პროექტის ან აქტივობის შესახებ გაყალბებული დოკუმენტების მომზადება; როგორიცაა ხარჯების ან ფინანსური სტატუსის მონაცემების განზრახ დამახინჯება (მაგ. ყალბი ფინანსური ანგარიშები);
* მოსამართლეებისა ან სხვა ოფიციალური პირებისათვის ფულადი ან სხვა რაიმე სარგებლის უზრუნველყოფა პირადი ან ორგანიზაციული მიზნების მისაღწევად;
* გაყალბებული ფინანსური ანგარიშები;
* WWF ოფისის ნებისმიერი მენეჯერისთვის ან აუდიტებისთვის არასწორი ხარჯების წარდგენა;
* მოსყიდვა (კონტრაქტის მოპოვების მიზნით ქრთამის გადახდის შემთხვევაში)
* ინტერესთა კონფლიქტი (თანამშრომლის ქონებრივი ან სხვა პირადი ინტერესის დაპირისპირება ორგანიზაციის ინტერესებთან), რაც ზიანს აყენებს WWF ოფისს.

**საჩუქრები**

კონტრაქტორმა მხარეებმა არ უნდა არ უნდა მიიღონ ან შესთავაზონ საჩუქრები ან სხვა რაიმე სახის სარგებელი, რაც რისკის ქვეშ დააყენებს მათ კეთილსინდისიერებას ან შესაძლოა აღქმული იქნას მომსახურების მიმწოდებლის ან მიმღების სასარგებლოდ განხორციელებულ ქმედებად პირადი ან WWF-ის რეპუტაციის ხარჯზე. თუმცა, შესაბამის სიტუაციებში შესაძლებელია არამატერიალური ღირებულების მქონე ისეთი მცირე საჩუქრების მიღება ან შეთავაზება, რაც არ წარმოადგენს არამართლზომიერი და კორუფციული ქმედების ან ინტერესთა კონფლიქტის შექმნის საფუძველს.

**ინტერესთა კონფლიქტი**

კონტრაქტორ მხარეებს არ უნდა ჰქონდეთ WWF ოფისის მიმართ და კონტრაქტის განხორციელების კონტექსტში არაავტორიზებულ ინტერესთა კონფლიქტი. მსგავსი კონფლიქტი შესაძლოა წარმოიშვას იმ შემთხვევაში, თუ კონტრაქტორ მხარეს (მისი ოჯახის წევრების ჩათვლით) გააჩნია მჭიდრო, პროფესიონალური, ფინანსური, პირადი ან სხვა სახის ინტერესი WWF-ის თანამშრომელთან, ან იმ სახის ინტერესი, რაც ეწინააღმდეგება WWF ოფისის საუკეთესო ინტერესებს. ინტერესთა კონფლიქტის წარმოქმნის შემთხვევაში, კონტრაქტორმა მხარეებმა წერილობით დაუყოვნებლივ უნდა გაუმჟღავნონ ეს გარემოება WWF-ის მხარეს. აღნიშნულის შეუსრულებლობა მიჩნეული იქნება WWF ოფისთან მათი ხელშეკრულების პირობების დარღვევად და ხელშეკრულების დაუყოვნებლივ შეწყვეტის უფლებას მისცემს WWF ოფისს, კონტრაქტორების ინტერესებზე და მათი დაცვის საშუალებებზე ან კანონით და/ან საკანონმდებლო აქტით დადგენილ სხვა უფლებებზე ზიანის მიყენების გარეშე და/ან მათ შორის დადებული კონტრაქტის შესაბამისი დებულების საფუძველზე WWF ოფისის ინტერესების სასარგებლოდ.

**კონტრაქტორი მხარეების პასუხისმგებლობები**

WWF-თან ან WWF-ის სახელით მუშაობის პროცესში კონტრაქტორი მხარეები უნდა მოქმედებდნენ მაღალი სტანდარტების მქონე ეთიკური პრინციპების შესაბამისად.

თითოეული კონტრაქტორი მხარე ვალდებულია უზრუნველყოს WWF-გან მიღებული საგრანტო თანხების უსაფრთხო ხარჯვის გარანტია და WWF-ის მიზნებთან შესაბამისობა, და ნებისმიერ თაღლითურ ქმედებაზე ან გარემოებაზე ეჭვის გაჩენის შემთხვევაში დაუყოვნებლივ მოახდინოს შეტყობინება (იხ. ქვემოთ - სავარაუდო დისციპლინური გადაცდომის ფაქტის გამოკლევა). კონტრაქტორმა მხარეებმა უნდა ითანამშრომლონ საეჭვო ქმედების გამოძიების განმახორციელებლ პირებთან (მაგ. ინტერვიუები, დოკუმენტაციის მიწოდება ა.შ.) და მიაწოდონ ყველა სახის საჭირო ინფორმაცია.

კონტრაქტორმა მხარეებმა უნდა უზრუნველყონ თავიანთ ორგანიზაციაში პოტენციური თაღლითური და კორუფციული ქმედებების სათანადო პრევენციის, გამოვლენისა და რეაგირებისათვის საჭირო ზომების მიღება და ინტერესთა კონფლიქტის გამომჟღავნება.

კერძოდ, დაუშვებელია სამთავრობო მოხელისათვის ნებისმიერი ფულადი ან მატერიალური ფასეულობის მქონე ნივთის დაპირება ან შეთავაზება, რაც ეწინააღმდეგება წინამდებარე პოლიტიკას და კონკრეტული ქვეყნის სამართლებრივ ნორმებს. ასევე დაუშვებელიაა სამთავრობო მოხელის ან ოფიციალური პირის მიერ/პირისგან ფულადი ან მატერიალური ფასეულობის მქონე ნივთის (მონეტარული ან არამონეტარული) დაპირება, შეთავაზება ან მიღება, კერძოდ:

* ოფიციალურ სამთავრობო აქტზე ან გადაწყვეტილებაზე ზეგავლენის მოსახდენად;
* სამთავრობო მოხელის ან ოფიციალური პირის წაქეზება საკუთარი უფლებამოსილების უგულებელყოფის ან დარღვევის მიზნით;
* ნებისმიერი ფიზიკური პირის ან ორგანიზაციის მიერ ბიზნესის პირდაპირ ან არაპირდაპირ მოპოვების ან შენარჩუნების მიზნით;

იმ შემთხვევაშიც კი, თუ ქრთამის მიცემა ადგილობრივად დამკვიდრებული პრაქტიკაა ან თუ კონტრაქტორ მხარეს გარანტია აქვს, რომ ფულადი გასამრჯელოს გადახდა ადგილობრივი კანონებით ნებადართულია, ამ სახის ნებისმიერი მოთხოვნა ფულადი სარგებლის, პრივილეგიის, საჩუქრის ან ნებისმიერი ქმედების უზრუნველსაყოფად უნდა იქნას:

* უარყოფილი, ხოლო კონტრაქტორ მხარეებს უნდა განემარტოთ, რომ მოთხოვნილი პრივილეგიების უზრუნველყოფა წინამდებარე პოლიტიკით იკრძალება, და
* საჭიროებს მსგავსი ქმედების შესახებ ინფორმირებას ამ პოლიტიკაში აღწერილი პროცედურის შესაბამისად.

**გამაფრთხილებელი ნიშნები**

შესაძლოა, ყოველთვის ადვილი არ იყოს კორუფციული და ან თაღლითური ქმედებების გამოვლენა. ამისათვის საჭიროა კონტრაქტორმა მხარეებმა განსაკუთრებული ყურადღება დაუთმონ თავიანთ ორგანიზაციაში ამ ტიპის ქმედებებთან დაკავშირებულ გამაფრთხილებელი ნიშნების გამოვლენას. ეს შესაძლოა არ იყოს ამ ქმედებების დასაბუთებისთვის სრულად საკმარისი, თუმცა, მტკიცებულებების მოპოვების მიზნით მიმანიშნებელ საშუალებად მაინც გამოდგეს,

მაგალითად:

* არაადეკვატური ფულადი გადახდები ან გადაჭარბებულად უხვი საჩუქრების მიღება;
* ფიზიკური პირი, რომელიც არასოდეს იღებს შვებულებას ან არ სარგებლობს არდადეგებით და დაჟინებით მოითხოვს კონკრეტულ კონტრაქტორებთან პირადად აწარმოოს სახელშეკრულებო პროცედურები;
* ხელმძღვანელი პირების სამსახურში არყოფნის პერიოდში საკონსულტაციო კონტრაქტებზე არაუფლებამოსილი პირების ხელმოწერები;
* გადახდების, ხარჯების, შეხვედრების ან გადაწყვეტილებების ამსახველი დოკუმენტაციის არარსებობა.

**შეტყობინება/ინფორმირება**

WWF მოუწოდებს კონტრაქტორ მხარეებს მოახდინონ ამ პოლიტიკაში განსაზღვრული დებულებების საწინააღმდეგო ფაქტების შესახებ შეტყობინება / ინფორმირება.

* **როდის უნდა წამოიჭრას პრობლემის შესახებ საკითხი**

თაღლითობის შესახებ შეტყობინების გაკეთება არ მოითხოვს ფაქტის აბსოლუტური მტკიცებულების ქონას, რადგან საეჭვო გარემოება შესაძლოა ყოველთვის არ იყოს ისეთი ცხადი, რომ აშკარა კორუფციულ ან თაღლითურ ქმედებად ჩაითვალოს. სწორედ ამიტომ, ეს პოლიტიკა ყველა პოტენციური ან საეჭვო დარღვევის შესახებ ინფორმირების საშუალებას იძლევა. კეთილი განზრახვის შემცველი შეტყობინება არ დაექვემდებარება დისციპლინურ პასუხისმგებლობას, მაშინაც კი, თუ საკითხის განხილვის შემდგომ სავარაუდო დისციპლინური გადაცდომა არ დადასტურდება. WWF ცალკეულ პირებს მოუწოდებს მოახდინონ საკუთარი თავის იდენტიფიცირება, რამაც შესაძლოა ხელი შეუწყოს დისციპლინურ წარმოებას. ანონიმურად მოწოდებული შეტყობინებებიც ასევე სათანადოდ იქნება განხილული. ანონიმური შეტყობინებები განსაკუთრებული სიფრთხილით იქნება გამოკვლეული, რათა უზრუნველყოფილ იქნას შეურაცხმყოფელი და ცრუ ჩვენებისგან პირების დაცვა.

**▪ როგორ უნდა მოხდეს პრობლემური საკითხის შესახებ ინფორმირება**

კონტრაქტორმა მხარეებმა პრობლემით გამოწვეული შეშფოთება დაუყოვნებლივ უნდა გაუზიარონ WWF-ის დირექტორს. იმ შეთხვევაში, თუ კონტრაქტორი მხარეები ჩათვლიან, რომ პრობლემური საკითხი ამ გზით არ მოგვარდა ან ამ გზით ინფორმირებას ვერ ახერხებენ, უნდა დაუკავშირდნენ შემდეგ WWF საერთაშორისო ოფისის ხელმძღვანელ პირებს.

* გენერალურ დირექტორს, WWF საერთაშორისო ოფისი
* ოპერაციების განყოფილების ხელმძღვანელს, WWF საერთაშორისო ოფისი
* საკანონმდებლო მოთხოვნებთან შესაბამისობის კონტროლის განყოფილების ხელმძღვანელს, WWF საერთაშორისო ოფისი

ალტერნატივის სახით, კონტრაქტორ მხარეებს შესაძლებლობა ეძლევათ გამოიყენონ პრობლემური საკითხების ინფორმირების სპეციალური არხი ე.წ. WhistleB („განგაშის ატეხვა“), რომლის ფუნქციონირებას ხელმძღვანელობს დამოუკიდებელი კომპანია, და რაც ხელმისაწვდომია 24 საათის განმავლობაში, კვირის ყველა დღეს. შეტყობინება მიიღება სრული კონფიდენციალობის დაცვით და პრობლემური საკითხის კვლევის პროცედურა იწარმოებს წინამდებარე პოლიტიკის შესაბამისად. შეტყობინებები უნდა აიტვირთოს შემდეგ ვებ გვერდზე: <https://report.whistleb.com/en/wwf>. შეტყობინების გაგზავნა შესაძლებელია ათ სხვადასხვა ენაზე, ხოლო კონკრეტული შეტყობინების კვლევის შედეგად მიღებული გადაწყვეტილება გადაეგზავნება გამგზავნ მხარეს.

**თაღლითობისა და კორუფციული ქმედების კვლევა**

WWF საერთაშორისო ოფისის ხელმძღვანელობა, აუდიტის კომისიასთან კოორდინაციით, ვალდებულია უზრუნველყოს ამ პოლიტიკის შესაბამისად წარდგენილი ყველა შეტყობინების სათანადო განხილვა და კვლევა. ამ პოლიტიკის შესაბამისად გაკეთებული ყველა ინფორმაცია გადაეცემა ხელმძღვანელობას, ვინც მიიღებს დროულ და შესაბამის ზომებს პრობლემური საკითხის ხასიათიდან, მასშტაბიდან და სერიოზულობიდან გამომდინარე. ეს ზომები შეიძლება მოიცავდეს კვლევის წარმოების დაწყებას და პროცედურაზე ზედამხედველობას, საჭიროების შემთხვევაში იმ პირებთან კონსულტაციას, როგორიცაა შიდა აუდიტი, გენერალურ მრჩეველი, ასევე ორგანიზაციის შიდა და გარეშე მრჩევლები (მაგალითად, ექსპერტ-იურისტები, საგადასახადო ექსპერტები, ბუღალტრები და ა.შ.)

აუდიტის კომისია, რომელიც WWF საერთაშორისო ოფისისგან დამოუკიდებელ ერთეულს წარმოადგენს და ანგარიშვალდებულია WWF საერთაშორისოს საბჭოს მიმართ, მიღებულ ინფორმაციასთან დაკავშირებით WWF საერთაშორისო ოფისთან ერთად დაიწყებს კვლევის წარმოებას.

**კონფიდენციალობა და პერსონალურ მონაცემთა დაცვა**

შეტყობინებები და იმ პიროვნების იდენტიფიცირება, რომელმაც შემოიტანა სარჩელი, შესაძლებლობისამებრ კონფიდენციალურობისა და შესაბამისი კანონმდებლობის დაცვით იქნება განხილული. შეტყობინებები და შესაბამისი დოკუმენტები შენახული იქნება ლეგიტიმურ საფუძველზე და საჭიროების შემთხვევაში დოკუმენტებზე ხელმისაწვდომობის პრინციპის დაცვით.

როგორც შეტყობინების შესახებ კვლევის პროცესის ნაწილი, საჭიროების მიხედვით, შესაბამისი ზომები და პროცედურები იქნება განხორციელებული: შესწავლილი იქნება სავარაუდო არასათანადო ქმედების დეტალები (მაგ. ფაქტებისა და გარემოებების აღწერა), მოქმედი კანონმდებლობის შესაბამისად დამუშავდება იმ პირის პირადი მონაცემები, ვინც განახორციელა შეტყობინება (გარდა იმ შემთხვევისა, როდესაც შეტყობინება გაკეთდა ანონიმურად) და ასევე იმ პირებისა (მაგ. სახელი და გვარი, საკონტაქტო დეტალები, პროფესიული დეტალები ა.შ.), ვინც დასახელებულია შეტყობინებაში. ადგილობრივი კანონმდებლობით გათვალისწინებულ შემთხვევებში, ამ პირებს მიეწოდებათ ინფორმაცია, რომ მათ ბრალი დასდეს სავარაუდო არასათანადო ქმედების ჩადენაში და რომ მათ უფლება აქვთ საქმის მასალებზე წვდომისა და WWF კონტაქტის საფუძველზე პერსონალური მონაცემების დაზუსტებისა.

**წინამდებარე პოლიტიკასთან შესატყვისობა**

WWF-თვის ძალიან მნიშვნელოვანია წინამდებარე პოლიტიკის დაცვა. WWF მოუწოდებს კონტრაქტორებს განაცხადონ თავიანთი შეშფოთების შესახებ, იმ შემთხვევაში თუ მათ ეჭვი გაუჩნდებათ ან შეიტყობენ ამ პოლიტიკის საწინააღმდეგო ქმედების შესახებ. ამ პოლიტიკის ნებისმიერი დარღვევა სათანადოდ იქნება განხილული, რასაც შესაძლოა შედეგად მოჰყვეს: კონტრაქტორთან ხელშეკრულების დაუყოვნებლივ შეწყვეტა; (ii) დისციპლინური პასუხისმგებლობის ზომების დაკისრება WWF– ის თანამშრომლებზე (ხელშეკრულების შეწყვეტის ჩათვლით); და (iii) დირექტორების დაუყოვნებლივ გათავისუფლება. გარდა ამისა, WWF-ს უფლება აქვს რეაგირება მოახდინოს სამართალწარმოების (მაგ. სამოქალაქო სარჩელი ზარალის ან სხვა ზიანის ანაზღაურებაზე (მათ შორის, მიყენებული ზიანის ჩათვლით), აღძრას სისხლის სამართლის საქმე. WWF-ს შესაძლოა კანონით დადგენილი წესით დაეკისროს გარკვეული დარღვევების შესახებ ინფორმირების ანგარიშვალდებულება, იმის მიუხედავად აღნიშნული დადასტურდება თუ არა.